Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 252/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»CASTAGNA DI ROCCAMONFINA«

EU-nr.: PGI-IT-02764 — 16.3.2021

BOB ( ) BGB (X)

1. Betegnelse(r) [på BOB eller BGB]

»Castagna di Roccamonfina«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse (BGB) »Castagna di Roccamonfina« er forbeholdt frugter, der tilhører sorten Primitiva (eller Tempestiva), Napoletana (eller Riccia Napoletana), Mercogliana (eller Marrone), Paccuta og Lucente (eller Lucida), der er produceret i det afgrænsede geografiske område.

På markedsføringstidspunktet skal produktet udvise følgende kendetegn:

a) friske kastanjer: — frugt: asymmetrisk form, nærmest sfærisk, af middel størrelse — kalibrering: højst 110 frugter pr. kg udvalgt og/eller kalibreret produkt — spiselig del: mindst 83 % — hinde: udgør højst 17 % af den samlede frugt, kastanjebrun med mørkere striber, der ikke er særlig synlige, tynd og hård konsistens — kerne: mælkehvid farve med en sprød konsistens og en mellemsød og delikat smag — kemisk sammensætning af den spiselige del: — vand: 51-57 % — proteinindhold: 2,3-3,3 g/100 g — samlet indhold af kulhydrater: 38-46 g/100 g — lipider: 1,5-2,3 g/100 g — hinde: tynd, brun, når kun en smule ind i kernen, har en gennemsnitlig klæbeevne — forekomsten af ormebeskadigede, deformerede, skimmelbeskadigede, plettede frugter er underlagt de tolerancegrænser, der er fastsat i de generelle handelsnormer (bilag I, del A, i forordning (EF) nr. 543/2011).

b) tørrede kastanjer med skal: — asymmetrisk form, nærmest sfærisk, forholdsvis blød konsistens og en sødlig smag af skrællet frugt — kalibrering: højst 250 frugter pr. kg — kemisk sammensætning af den spiselige del: — vand: højst 15 % — proteinindhold: 4,4-5,4 g/100 g — totalt indhold af kulhydrater: 60-65 g/100 g — lipider: 3-3,5 g/100 g — tørt udbytte i skallen: højst 50 vægtprocent — hinde: tynd og hård konsistens — forekomsten af indre eller ydre fejl (frugten er brækket åben, ormebeskadiget eller skimmelbeskadiget) er underlagt de tolerancegrænser, der er fastsat i de generelle handelsnormer (bilag I, del A, i forordning (EF) nr. 543/2011).

Produktet skal være fri for enhver form for aktivt skadedyrsangreb.

c) hele tørrede kastanjer, afskallede: — sfærisk form, forholdsvis blød konsistens og en sødlig smag — kalibrering: højst 300 frugter pr. kg — vandindhold i hele tørrede frugter: højst 15 % — afskallet tørt udbytte: højst 50 vægtprocent — forekomsten af indre eller ydre fejl (frugten er brækket åben, ormebeskadiget eller skimmelbeskadiget) er underlagt de tolerancegrænser, der er fastsat i de generelle handelsnormer (bilag I, del A, i forordning (EF) nr. 543/2011).

Produktet skal være fri for enhver form for aktivt skadedyrsangreb.

d) hele afhindede kastanjer: — sfærisk form, forholdsvis knasende konsistens og en sødlig smag — kalibrering: højst 200 frugter pr. kg — tilstedeværelse af en hinde på frugten: højst 3 % — forekomst af ormebeskadigede eller skimmelbeskadigede frugter: højst 2 % — tilstedeværelse af forkullet frugt: højst 5 %.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Sortering, kalibrering, behandling, sterilisering, tørring, skrælning og konservering af frugten finder sted i det område, der er defineret i nedenstående punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

— Emballering af friske produkter: Produktet skal udbydes til salg i beholdere med en kapacitet på mellem 0,250 og 25 kg fremstillet af materiale, der er tilladt i henhold til national lovgivning og EU-lovgivning.

— Emballering af tørt produkt med skal: Kastanjer med skal skal markedsføres i emballage, der er tilladt i henhold til national lovgivning og EU-lovgivning, og som indeholder en produktmængde på mellem 0,150 kg og 25 kg.

— Emballering af tørt afskallet produkt: Kastanjer med skal skal markedsføres i emballage, der er tilladt i henhold til national lovgivning og EU-lovgivning, og som indeholder en produktmængde på mellem 0,100 kg og 25 kg.

— Emballering af afhindede produkter: Emballeringstyperne for hele afhindede kastanjer er tilladt i henhold til den gældende lovgivning for det pågældende produkt, forudsat at kvalitetskendetegnene ikke påvirkes. Tilstedeværelsen af fremmedlegemer af nogen art er ikke tilladt.

Vakuumemballering i en beskyttende atmosfære og dybfrosne produkter er tilladt.

Beholderne skal altid være forseglet således, at indholdet ikke kan fjernes, uden at forseglingen brydes.

Emballeringen foregår under tilsyn af det organ, der af ministeriet for landbrug, fødevarer og skovbrug er bemyndiget til at føre tilsyn med den beskyttede geografiske betegnelse »Castagna di Roccamonfina«. Dette er med henblik på at bekræfte oprindelsen og kontrollere, at produktet og den måde, det præsenteres på, er i overensstemmelse med varespecifikationerne.

3.6. Særlige regler for mærkning af det produkt, som betegnelsen henviser til

Etiketten på salgsemballagen skal med tydelig og letlæselig skrift være forsynet med betegnelsen »Castagna di Roccamonfina« efterfulgt af forkortelsen BGB og følgende logo:

Det er forbudt at tilføje en betegnelse til »Castagna di Roccamonfina«, som ikke udtrykkeligt er fastsat, herunder adjektiverne: fine [fin], scelto [udvalgt], selezionato [udvalgt] og superiore [udsøgt]. Sandfærdige og kontrollerbare henvisninger, der beskriver fabrikanternes metoder, er tilladt, f.eks. navnet på den anvendte sort eller »håndplukket produkt«. Det er tilladt at anvende navne, firmanavne og mærker, blot de ikke er af rosende karakter eller vildleder køberen. Det er ikke tilladt at anvende andre geografiske betegnelser.

Der må ikke tilføjes andre betegnelser på etiketten, som ikke udtrykkeligt er nævnt i denne specifikation. Følgende skal også angives: navn, firmanavn og adresse på producenten og emballeringsvirksomheden samt alle de oplysninger, der kræves i henhold til gældende lovgivning.

4. Kort angivelse af det geografiske områdes afgrænsning

Produktionsområdet for den beskyttede geografiske betegnelse »Castagna di Roccamonfina« omfatter hele det administrative område for kommunerne: Caianello, Conca della Campania, Galluccio, Marzano Appio, Roccamonfina, Sessa Aurunca, Teano, Tora og Piccilli, der alle tilhører provinsen Caserta.

5. Tilknytning til det geografiske område

Ansøgningen om anerkendelse af betegnelsen »Castagna di Roccamonfina« er baseret på frugtens stærke nationale og internationale omdømme og dens primære kendetegn, som er frugtens tidlige modning.

Hele det geografiske område for »Castagna di Roccamonfina« er domineret af Vulcano di Roccamonfina, den ældste vulkanske lokalitet i Campania, som er et grundlæggende element i det omkringliggende områdes historie og liv, og som er blevet endnu mere imponerende på grund af den enorme og smukke kastanjeskov, der dækker en stor del af området. Med hensyn til flora er den dominerende art faktisk den søde kastanje (Castanea sativa), der er spredt over næsten hele området omkring vulkanen.

I løbet af de forskellige geologiske æraer har det vulkanske kompleks i Roccamonfina udledt tilstrækkeligt pyroklastisk materiale til at dække et enormt område, hvilket gør jorden usædvanligt frugtbar. Hele området har en neutral-acidofil jordbund, der er ideel til dyrkning af kastanjer. Jorden er dækket af god, dyb, meget frugtbar jord med en sub-sur pH, masser af humus og mange underjordiske lag. Klimaet er også særligt gunstigt for kastanjeplantager med en gennemsnitlig årlig nedbør på 838 mm og en gennemsnitstemperatur på 12,8 °C.

Disse jordbunds- og klimaforhold (vulkansk jord, lavtliggende placering og et varmt fugtigt klima) er særligt gunstigt for en tidlig modning af frugten, hvilket gør det muligt for produktet at være til stede på det italienske og udenlandske kastanjemarked på et tidligt stadium. Som det fremgår af markedsrapporter og -lister, åbner »Castagna di Roccamonfina« faktisk kastanjehandlen i Italien (med undtagelse af produktionen af euro-japanske hybrider). Dette skyldes, at høsten i BGB-området, som fremmes af kastanjernes tidlige naturlige fald, normalt slutter på det tidspunkt, hvor den begynder i alle de øvrige produktionsområder, dvs. omkring perioden mellem den 10. og 20. oktober.

Som symbol på den lokale landbrugsøkonomi og landbrugskulturen i området har »Castagna di Roccamonfina« også en meget lang historie.

Kastanjen var til stede i Roccamonfina-området, flere hundrede år før romerne begyndte at dominere området. Det var imidlertid i middelalderen efter de barbariske invasioner, at kastanjedyrkning blev en væsentlig del af områdets økonomi og lokalbefolkningens levebrød. Kastanjen var den vigtigste kilde til mad om vinteren og i perioder med hungersnød, og den spillede en central rolle i familielivet for befolkningen i og omkring Roccamonfina. Træet blev brugt til at fremstille tagbjælker i huse, møbler og værktøj og blev brændt i ovne og ildsteder. Der er mange historiske henvisninger til kastanjen i middelaldersperioden, hovedsagelig vedrørende overdragelse af ejendomsretten til kastanjeplantager, der er nedfældet i dokumenter om arvesager og salg samt dekreter, hvoraf mange stadig opbevares i de værdifulde arkiver og biblioteker, der findes i hele området. Med ankomsten af Angevinerne i 1270 begyndte kastanjerne i Roccamonfina også at få kommerciel betydning. Området fik faktisk retten til et ugentligt marked om efteråret og en årlig festival.

Men den virkelige, mest populære historie om »Castagna di Roccamonfina«, som de lokale indbyggere i århundreder har overleveret, begyndte med historien om den mest værdifulde historiske og religiøse lokalitet i området, Santuario della Madonna dei Lattani [helligdom for vor frue fra Lattani], et religiøst kompleks omgivet af gamle kastanjeskove, der består af en kirke, Convento dei frati francescani [de franciskanske munkes kloster] og Eremitaggio di San Bernardino [eremitbolig for San Bernardino], og som allerede var berømt, da helligdommen blev bygget. Legenden fortæller os, at Sankt Bernardino, efter at være kommet til Roccamonfina for at hylde et billede af jomfruen, der blev fundet af en hyrdedreng i en nærliggende hule, plantede en tør gren fra et kastanjetræ i jorden, som derefter spirede. Munkene podede derefter stiklinger fra det hellige træ til nærliggende kastanjetræer, hvilket ifølge indbyggerne er det, der ligger til grund for »Castagna di Roccamonfina«.

I flere århundreder har samspillet mellem det miljø, der er gunstigt for kastanjetræet, og de lokale landbrugeres evne til at vælge spontane økotyper gjort det muligt at udvikle en rig socioøkonomisk og kulturel struktur. I de efterfølgende generationer har producenterne derfor dyrket dette spontane skovprodukt, forædlet det og spredt dets navn og omdømme langt ud over nærområdet.

Den stadig større betydning af kastanjedyrkningen i området gennem århundreder er blevet bekræftet af love og statutter udstedt lige fra sen middelalder til moderne tid, der har til formål at beskytte den fælles brug af kastanjeskovene og pålægge dem, der indsamler frugten ulovligt eller svigagtigt, meget store bøder, navnlig på tidspunktet for frugtens fald.

Kastanjens økonomiske betydning for området blev også bekræftet i de efterfølgende århundreder af skriftlige optegnelser, ikke kun lokale, såsom »La Sede Degli Aurunci« fra 1737, hvilket klart viser betydningen af »Castagna di Roccamonfina«, navnlig som en værdifuld økonomisk ressource for hele området.

Denne betydning er i endnu højere grad blevet dokumenteret af markedsrapporter, hvor salgsprisen for forskellige kastanjesorter fra Roccamonfina siden midten af det 19. århundrede er blevet registreret. Disse omfatter »Catasto Provvisorio del Comune di Marzano« fra 1834, som angav følgende blandt de typer, der købes og sælges i kommunen: … le Castagne Tempestive di Roccamonfina [... de tidlige kastanjer fra Roccamonfina].

Og der er i stigende grad yderligere historiske og kommercielle beviser for betydningen af »Castagna di Roccamonfina« i senere forvaltningsakter, købs- og salgsaftaler, markedsrapporter, arbejder, tekniske artikler samt videnskabelige rapporter om forsøg udført på området af sagkyndige forskere.

I 1980’erne og 1990’erne var kastanjeproduktionen i Roccamonfina-området kendt for sin høje grad af innovation samt omhyggelig og regelmæssig beskæring. Dette skyldes til dels, at salget af frugten bliver stadig mere rentabelt, især sidst på sommeren, hvor de ristede kastanjer, der sælges i store byer, næsten udelukkende er »Castagna di Roccamonfina«, som er kendt for sin tidlige modning.

Dette er en frugtbar periode til fremme af produktet, som også gennemføres af institutioner som Campania-regionen, Caserta-provinsen og handelskammeret. »Castagna di Roccamonfina« er blevet nævnt i en række publikationer siden 1990’erne, hvor den ofte beskrives som et af de typiske produkter i kurven af fremragende landbrugsfødevarer, hvilket også afspejler dens økonomiske betydning: »Guida su Roccamonfina e il Monte S. Croce« fra 1996, »Campania Terra dell’Ortofrutta« fra 2003 og »Campania, luoghi, sapori, eccellenze« fra 2019 er blot et par eksempler.

Høsten af kastanjer i dette område fra slutningen af sommeren har altid været en begivenhed, der i højere grad end den økonomiske rapport for et høstår har markeret den vigtigste periode på året for hele området. I nogle få uger var Roccamonfina vært for det største kastanjemarked i hele Caserta-provinsen, hvilket var en enestående begivenhed i området. Den gik tilbage til antikken (begyndelsen af det 10. århundrede) og blev holdt på områdets største piazza. Fra september til udgangen af oktober kunne alle kastanjeproducenter tilbyde deres produkter til salg til købmænd på denne historiske piazza. Oldtidsmarkedet »Mercato della Castagna« blev til sidst en festival, med en delvis festlig karakter, der rummer alt fra en messe til at takke for høsten til lokal populærmusik og dans. Kommunerne og turistkontoret forstod indbyggernes ønske om at fejre høsten og salget af kastanjer og oprettede i 1976 »Sagra della Castagna di Roccamonfina«. Denne fejring har siden da fundet sted den anden søndag i oktober med deltagelse af hele det omkringliggende område, og indbyggerne ser den som en del af deres historiske identitet og deres landlige rødder og traditioner. Fejringen af Sagra har udviklet sig med tiden og er nu ved at blive en sand »Mostra Mercato della Castagna« [kastanjefestival] samt et traditionelt, populært og kulturelt underholdningsarrangement.

Betegnelsen »Castagna di Roccamonfina« har eksisteret og været anvendt i umindelige tider i historiske artefakter og arkivdokumenter, plakater til fejringen af Sagra og videnskabelige konferencer og anvendes også i høj grad på handelsfakturaer og etiketter på friske produkter og deraf afledte produkter. Med de nye digitale teknologier er det i dag muligt at finde alt om dette produkt på internettet: dets historie, særlige kendetegn, kulinarisk brug, hvordan og hvor den skal købes, herunder også troværdige rapporter fra gourmeteksperter, kokke og forhandlere. Der er skrevet bøger om produktet, herunder opskrifter (»L’Oro bruno di Roccamonfina« 2019). Programmer på RAI såsom »Linea Verde« (udsendt den 16. september 2011), »Sereno Variabile« (udsendt den »8. april 2013), »Buongiorno Regione« (udsendt den 4. oktober 2017), »Mezzogiorno Italia« (udsendt den 22. november 2014) og på TG Regionale (i oktober næsten hvert år) har ofte medtaget optagne og direkte rapporter om »Castagna di Roccamonfina«, navnlig under høsten og fejringen af Sagra. Ovennævnte er et supplement til de mange rapporter, der omhandler Roccamonfina og områdets kastanjer og udsendes af forskellige lokale tv-stationer (TeleLuna, Tele2000, Antenna3, ReteSei osv.).

Henvisning til offentliggørelsen af varespecifikationen

Varespecifikationens fulde tekst er tilgængelig på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335«

eller alternativt:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.